ГуфIэгъуэр я нэгум къощ
Хэку зауэшхуэм СССР-м ТекIуэныгъэр къызэрыщихьрэ накъыгъэм и 9-м илъэс 68-рэ ирикъунущ. Мы гъэм етIуанэу а махуэ лъапIэм траухуащ къэралыгъуэшхуэм и щIыналъэ куэдым щыпсэу цIыхухэр зыхэт автомобиль зекIуэр.
Урысейм, Белоруссием, Украинэм, Приднестровьем щыщ щIалэхэмрэ пщащэхэмрэ зыхэт гупым и иджырей гъуэгуанэм къыщыщIидзар Севастополь къалэ-лIыхъужьырщ. Къэбэрдей-Балъкъэрым «чырэр» гъатхэпэм и 30-м къэсащ.
Налшык ХьэтIохъущокъуэм и цIэкIэ щыIэ зыгъэпсэхупIэ паркым ит МафIэ мыужьыхым деж хьэщIэхэм къащыпэплъэрт республикэм и министерствэ зыбжанэм, къалэ администрацэм, политикэ партхэм, жылагъуэ зэгухьэныгъэхэм я лIыкIуэхэр, еджакIуэ цIыкIухэр, журналистхэр. Зэхуэсым къекIуэлIахэм я гукъыдэжыр хэпщIыкIыу къиIэтащ зыгъэпсэхупIэ паркым и духовой оркестрым. Абы макъамэм зыщригъэIэтым, пэкIум къекIуэлIахэм къагурыIуащ автомобиль зекIуэм хэтхэр къызэрысар.
ХьэщIэхэр утыку къраша иужькIэ, хъуэхъукIэ абыхэм захуигъэзащ КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин.
— Мы IуэхугъуэмкIэ дэ псоми дызэгъусэу дигу къыдогъэкIыж Хэку зауэшхуэм и лъэхъэнэм бийм псэемыблэжу ди къэралыр ящызыхъума ди нэхъыжьыфIхэр, — жиIащ абы. — КъБР-м и Iэтащхьэ Къанокъуэ Арсен, Парламентым, Правительствэм я цIэкIэ нобэ хьэщIэ тхуэхъуахэм фIэхъус гуапэ фыдох! Мыдрейуэ, ди ветеранхэм иджыри куэдрэ фытхуэпсэуну дынывохъуэхъу!
— Ди адэжьхэм Хэкур щахъумэм зэрахьа лIыгъэр зыхуэдизыр къытщIэхъуэ щIэблэм иджыри зэ ягу къэдгъэкIыжынырщ ди зекIуэм и мурад нэхъыщхьэр, — жиIащ гупым я нэхъыжь, Украинэм щыщ Слюсаренкэ Олег. — ТекIуэныгъэм и махуэм ирихьэлIэу, Зауэ щIыхьым и къалэ 90-м щIигъу къызэхэткIухьынущ. Иужьу дыкъыщыувыIэнур Мэзкуущ. Абы накъыгъэм и 9-м щекIуэкIыну махуэшхуэ парадым дэри дыхэтынущ икIи дыздэщыIа щIыналъэхэм я ныпхэмрэ къызэпытча гъуэгуанэм и картэмрэ дгъэлъэгъуэнущ.
МафIэ мыужьыхым деж щекIуэкIа пэкIум къыщыпсэлъахэщ Налшык къалэ администрацэм и унафэщIым и къулыкъур пIалъэкIэ зыгъэзащIэ Кладько Игорь, КъБР-м, Налшык къалэм я ветеран зэгухьэныгъэхэм я тхьэмадэхэу Шыхъуэбахъуэ Мухьэмэдрэ Абдуллаев Мустэфарэ, политикэ партхэм я лIыкIуэхэр, нэгъуэщIхэри.
Хэку зауэшхуэм хэкIуэдахэм дакъикъэкIэ яхуэщыгъуа иужькIэ, къызэхуэсахэм удз гъэгъахэр МафIэ мыужьыхым деж щыт фэеплъым тралъхьащ. Ар зэрызэфIэкIыу, утыкум кърахьащ автомобиль зекIуэм къыщыздрашэкI, зи кIыхьагъыр метр 200 хъу, ТекIуэныгъэм и бэракъыр. Слюсаренкэ Олег и къыхуеджэныгъэкIэ, нып плъыжьышхуэр пэкIум къекIуэлIа псоми, абы властым и лэжьакIуэхэри, ветеранхэри, еджакIуэ цIыкIухэри яхэту, яукъуэдиящ. 2013 гъэм накъыгъэм и 9-м Мэзкуу щекIуэкIыну парад иным мы бэракъри щагъэлъэгъуэнущ. Абы и ужькIэ, ар Хэку зауэшхуэм и Музей нэхъыщхьэу къалэ-лIыхъужьым дэтым иратынущ.
Къэбэрдей-Балъкъэрым и ужькIэ, «Ди ТекIуэныгъэ Иныр» автомобиль-зекIуэм Осетие Ищхъэрэ-Аланием иунэтIынущ. ИтIанэ ар Осетие Ипщэм кIуэнущ.
Тхыгъэри сурэтхэри
КЪУМАХУЭ Аслъэн ейщ.
